runetrust/blame-folketinget-dk huggingface dataset:
Yildiz Akdogan (S), 2008-12-11:
Jeg er enig i, at man kan nå langt med forbilleder, men her har vi faktisk at gøre med en gruppe unge mennesker, som har et meget forvrænget billede af andre mennesker og ikke mindst af sig selv og deres seksualitet.
Når vi i en almindelig morgenavis kan læse, at det er o.k. at sælge sex for en burger, så synes jeg da, at der er noget tankevækkende, der tyder på, at den oplysningskampagne eller den seksualundervisning, som ministeren taler om, måske ikke er tilstrækkelig.
Så jeg vil egentlig gerne høre, om det måske er et område, ministeren kunne afsætte nogle flere midler til, eller komme med nogle andre tiltag end blot at pege på rollemodeller.
Karen Jespersen (V), 2008-12-11:
Jeg synes, det er helt oplagt, at der er nogle forskellige ting, vi kan diskutere, når evalueringen af »Et andet liv« og kompetencecenterets beretning om, hvad det har foretaget sig, kommer.
Det kan jo være et meget godt afsæt for, hvordan vi kommer videre med indsatsen mod prostitution, som jeg er helt enig i er meget vigtig og også handler om et mere generelt kvindebillede.
Julie Rademacher (S), 2008-12-11:
Jeg er fuldstændig enig i mange af de problemer, der bliver rejst her.
Karen Jespersen (V), 2008-12-11:
Jeg er imod prostitution, og jeg mener, det er vigtigt, at man gør en indsats for, at de kvinder kan opleve, at de har et alternativ i deres tilværelse.
Det er lige præcis den indsats, kompetencecenteret gør.
De snakker med de kvinder og prøver at give dem en beskrivelse af, hvilke muligheder de har.
Jeg har mødt flere af de kvinder og har også oplevet, at nogle af dem er kommet i gang med et rigtigt arbejde og er stjerneglade for det, og det synes jeg egentlig er den vigtigste indsats i forhold til denne udfordring.
Julie Rademacher (S), 2008-12-11:
Det synes jeg lyder utrolig sympatisk fra ministerens side, men det er jo sådan, at man også må tænke på, at de mænd, der går til prostituerede, måske også kan have et problem, og jeg kunne rigtig godt tænke mig, at ministeren også tog stilling til, hvilken holdning man har til kunderne hos de prostituerede.
Karen Jespersen (V), 2008-12-11:
Jeg ville altså foretrække, at vi havde et samfund, hvor der ikke var mennesker, der havde den oplevelse, at de havde brug for at købe seksuelle ydelser.
Jeg kan da også være bekymret for, at der ligger et bestemt kvindesyn bag, og i hvert fald kan man sige, at det præger hele synet på kvinder i et samfund.
Men jeg synes ikke, man når så frygtelig langt ved at stå med de store moralske fordømmelser.
Jeg tror egentlig ikke, det nødvendigvis er det, der flytter så meget.
Man skal også se på, hvordan et kønsrollemønster bliver grundlagt, og om man kan gøre noget her, og det er også noget af det, vi i høj grad arbejder med.
Yildiz Akdogan (S), 2008-12-11:
Jeg vil egentlig gerne lige stille ministeren et spørgsmål.
Ministeren siger, at der er nok seksualundervisning, og at vi har haft det i mange år.
Det er jeg enig med hende i.
Men som ministeren nok også ved, sker der jo ret mange ting.
Der sker udviklinger, og opfattelsen af seksualitet i hvert fald hos de unge er ændret i forhold til netop både deres egen krop og generelt andre menneskers krop.
Når man ser, at unge piger sælger deres krop for makeup og mad, så er der jo i høj grad tale om, at der mangler oplysning.
Så jeg vil egentlig høre ministeren, om hun synes, at der er nok undervisning, der netop retter sig mod de her unge mennesker.
Karen Jespersen (V), 2008-12-11:
Ja, det er det, men der er også nogle områder her i tilværelsen, hvor det er svært at finde ud af, hvordan man får en debat i gang om dem.
Jeg synes da egentlig, at de fleste af de forslag, der er i forslaget her, ikke handler om det.
Det handler om at fjerne kontanthjælpsloftet, hæve SU'en og en lang række andre forslag, der ligesom går på nogle helt andre ting.
Der, hvor jeg synes, at det handler om at diskutere de her ting, er bl.a. i forbindelse med seksualundervisningen i skolen, som vi jo som bekendt har haft i rigtig mange år.
Marianne Jelved (RV), 2008-12-11:
Når der bliver lagt et loft over udgifterne til mad for de ældre, kommer det jo alle de ældre til gode - alle, som er på plejehjem uanset deres indkomst i øvrigt.
Det undrer mig lidt, at Socialdemokraterne vælger at prioritere på den måde.
Jeg betragter jo Socialdemokraterne som en nær samarbejdspartner, og jeg kunne ønske mig, at vi i fællesskab kunne prøve at prioritere på en anden måde.
René Skau Björnsson (S), 2008-12-11:
Vi har vurderet, at det var den mest effektive og letteste måde hurtigt at få fundet en løsning for landets pensionister, der ikke ville medføre for meget bureaukrati, simpelt hen at lægge et loft.
Det er jo sket på baggrund af de historier, der nu har været, og når vi også hører Ældre Sagen meddele, at mange ældre fravælger maden, fordi den bliver for dyr, så har vi sagt, at vi er nødt til at tage et initiativ.
Marianne Jelved (RV), 2008-12-11:
Det anerkender jeg sådan set også, men derfor spørger jeg alligevel, om man kunne finde andre modeller.
Det er jo i en eller anden forstand lidt spild af penge at give tilskud til de rige pensionister, og dem findes der altså også nogle af, som også sidder på plejehjem, eller som modtager mad i deres hjem.
René Skau Björnsson (S), 2008-12-11:
Jeg vil meget, meget gerne deltage i diskussionen om prioritering, og hvordan vi får skruet et pensionssystem sammen, der bedre tilgodeser de forskelle, der er mellem vores pensionister, for der er meget store forskelle.
Så hele den prioriteringssnak vil jeg meget gerne tage og håber også, at vi kan lave et samlet udspil, når vi nu får regeringsmagten, hvor vi ligesom viser vejen og får givet det løft til dem, der har brug for det, og også siger, at dem, der selv har økonomi til det, også må bære en større byrde.
Line Barfod (EL), 2008-12-11:
Jeg er fuldstændig klar over, at der er et arbejde i gang omkring prostitution, og det har der jo været i mange, mange år.
Men jeg skal sige, at det glæder mig, at ministeren mener, at der er tale om et alvorligt socialt problem.
Som ministeren også ved, bliver der diskuteret mange forskellige modeller.
Der bliver talt om den svenske model, den hollandske model osv., og derfor mener vi faktisk fra Enhedslistens side, at det er nødvendigt, at vi går ind og siger, at vi har brug for en dansk model, der tager højde for de vilkår, vi har i Danmark, og som ser på nogle af de ting, der ikke er med i de andre modeller, herunder den sociale indsats, og det, som ministeren mente at man ikke skulle tage fat på, nemlig at diskutere seksualitet.
Derfor vil jeg gerne høre, om ministeren ikke mener, at det er væsentligt, hvis vi skal gøre noget ved efterspørgslen og lave en holdningsbearbejdelse, også at diskutere seksualitet og også at tage fat på det, der er kommet frem i noget af den nyere forskning, nemlig at der er flere unge mænd end unge kvinder, der har prøvet at sælge sex.
Karen Jespersen (V), 2008-12-11:
Jo, og det er jo også en del af baggrunden for den seksualundervisning, der allerede er i folkeskolen
Det er jo et sted, hvor der er et afsæt for også at diskutere seksualitet.
Så har vi jo som sagt også taget et initiativ til at få en debat blandt de unge om køb af seksuelle ydelser og om, hvorfor det er et problem.
Jeg tror, at det er meget vigtigt, at man skærper bevidstheden hos de unge om, at det altså er uacceptabelt.
Line Barfod (EL), 2008-12-11:
Det ene er, at det er uacceptabelt at købe sex, men det er jo også væsentligt at redegøre for, hvilke problemer man kan få, hvis man sælger sex - problemer, som en del af dem, der gør det, faktisk får.
Det er derfor, jeg synes, at det også er væsentligt at tage den nye forskning om mænd ind.
Vi bliver jo også nødt til at forholde os til det, hvis der faktisk er flere unge mænd end unge kvinder, der sælges sex, og vi er nødt til også at lave nogle tilbud til og kampagner rettet mod den målgruppe.
Men det er vel også nødvendigt ikke kun at diskutere de unge.
Der er jo masser af familiefædre, der er kunder, og der er masser af familiefædre, der synes, at det er nemmere at gå ud og købe sex.
Der er masser af unge mænd, hvilket vi hører om i noget af forskningen, der synes, at det både er nemmere og billigere at gå ud og købe sig til sex end at skulle bruge en hel aftenen på at hælde drinks i en ung pige, og så er det ikke sikkert, at hun går med hjem, og hvis hun går med ham hjem, er det ikke sikkert, at hun går igen næste morgen.
Så det er vel også væsentligt at diskutere seksualitet og diskutere, hvordan man kan have et godt sexliv uden at købe sig til det.
Tak for tilslutningen til dele af forslaget eller i hvert fald til, at vi får en debat.
Jeg synes, det kunne være rart, hvis ordføreren satte nogle navne på, hvem det er, ordføreren mener, der fører den videntømte og moraliserende debat.
Det gør det lidt nemmere, hvis man skal diskutere, så at få at vide, hvem det er, man hæfter de her ret voldsomme mærkater på.
Det var det ene spørgsmål.
Det er andet er, om ordføreren er enig med sin minister i, at prostitution er et alvorligt socialt problem, og at vi skal have handlingsplaner mod prostitution.
Det er jo også afgørende at vide i forhold til debatten, om ordføreren og partiet Venstre faktisk mener, at prostitution er et socialt problem, og at vi skal have en handlingsplan imod prostitution.
Ellen Trane Nørby (V), 2008-12-11:
I Venstre opfatter vi prostitution som et meget bredt begreb.
Prostitution er et stort socialt problem.
For rigtig mange er det alt fra gæld, narkogæld, sociale forhold, der driver kvinder og mænd ud i prostitution, men for andre er det jo et kontekstbestemt valg.
Jeg synes, at det er den debat, vi også er nødt til at forholde os til, at der er forskellige baggrunde, og at der er forskellige årsager til, at nogle vælger prostitution.
Vi støtter meget op om, at man har handlingsplaner mod prostitution.
Vi støtter meget op om, at der er stærke sociale tilbud, vi støtter meget op om, at der er gode exitstrategier, og den handlingsplan, der ligger lige nu, »Et andet liv«, skal jo evalueres her til foråret, og vi skal have lavet en ny handlingsplan.
Julie Rademacher (S), 2008-12-11:
Ja, men som politikere er det jo helt klart vores pligt at moralisere en lille smule en gang imellem og udstikke nogle retningslinjer.
Vi er jo udstyret med nogle værdier og nogle ideologier, som vi står for, og det er jo også derfor, der er en kløft mellem, hvordan vi i oppositionen og hvordan regeringen går til det her emne.
Det helt grundlæggende spørgsmål for mig er ofte, om vi som samfund skal acceptere prostitution.
Og jeg synes faktisk, at jeg vil rose ministeren for at melde klart ud på det her.
Vi mener ikke, at vi som samfund skal acceptere prostitution.
Så jeg vil spørge fru Ellen Trane Nørby, om hun mener, at det danske samfund skal acceptere prostitution - om vi som samfund skal acceptere prostitution.
Ellen Trane Nørby (V), 2008-12-11:
De, der deltog i Socialudvalgets tur til Sverige i september måned, vil meget klart have fået det indtryk, at det ikke har hjulpet de prostituerede i Sverige overhovedet, at man har kriminaliseret området.
Jeg synes, vi skal have en debat, som også forholder sig til, hvem det er vi gerne vil hjælpe i den her sag.
Det er sådan set et socialpolitisk fokus.
For os er det enormt vigtigt, at man ikke skubber de kvinder og mænd, der er i prostitution, endnu længere ud i en gråzone, end de er i forvejen.
Det er vigtigt for os, at vi skaber nogle sociale tilbud, at vi skaber nogle muligheder, at vi skaber nogle exitstrategier for dem, og at vi også forholder os nuanceret til debatten.
For det, de gør i Sverige, er jo ikke løsningen på det hele.
Nu bliver det igen lagt op, som om det er et enten-eller-valg: Hvis bare man kriminaliserer det, løser det alle problemerne.
Sverige har ikke løst problemerne.
Julie Rademacher (S), 2008-12-11:
Nu lyder det en lille smule, som om svenskerne er blevet vores fjender.
Det betragter jeg dem bestemt ikke som.
Det var et meget simpelt spørgsmål, som man kunne have valgt at svare ja eller nej på, så jeg efterlyser stadig væk et svar på, om vi som samfund skal acceptere prostitution.
Det kan godt være, at prostitutionen i Sverige ikke har været meget faldende, til gengæld har den været tilsvarende stigende i Danmark.
Vi som opposition vil også meget gerne ind og diskutere, hvordan vi løser det.
Så jeg vil egentlig stille det samme spørgsmål en gang til, og der kan jo hurtigt blive svaret ja eller nej: Skal vi som samfund acceptere prostitution?
Ellen Trane Nørby (V), 2008-12-11:
Prostitution i Danmark ligger jo i en gråzone, det er hverken legalt eller illegalt.
Det er et ikkereguleret område, hvilket jo også betyder, at mange af dem, der ønsker at komme ud af prostitutionen, har nogle problemer i forhold til revalidering, i forhold til sygedagpenge, i forhold til en lang række ting, fordi vi jo reelt set i samfundet har valgt at sige, at det er et socialt problem, og at det ikke er et liberalt erhverv, men at det heller ikke er kriminelt.
Det skaber nogle problemer for gruppen, og dem synes jeg vi er nødt til at forholde os til.
Jeg kunne da godt tænke mig, at vi tog en debat, som byggede på viden, hvor vi egentlig forholdt os til: Hvad er det, man ved med hensyn til lovgivningen i Sverige?
Ja, man ved, at der ikke er blevet færre prostituerede.
Man ved, at de ikke nødvendigvis har fået bedre forhold.
Hvad ved man fra debatten i New Zealand, hvor man jo har afkriminaliseret det og lavet en licensordning for prostitution?
Det er, at der ikke er sket en stigning i antallet af prostituerede, at der er mindre organiseret kriminalitet, at der er mindre vold, og at kvinderne i dag - i modsætning til for 5 år siden - føler, at de har bedre forhold.
93 pct. siger også, at de gør det på grund af økonomien.
Jeg kunne godt tænke mig, at vi fik en debat, som handlede om det, vi ved, og at vi forholdt os til det, i stedet for at vi altid har en debat, som ikke handler om de prostituerede, men alt det, der ligger uden om.
For hvis vi har et ønske om at hjælpe de prostituerede, er det vel deres forhold, vi skal forholde os til.
Line Barfod (EL), 2008-12-11:
Jeg forstod ordføreren sådan, at Dansk Folkeparti mener, at prostitution er et socialt problem, og mener, at vi skal have indført handlingsplaner og initiativer imod prostitution.
Det er jo et væsentligt fælles grundlag, kan man sige, for bagefter at kunne diskutere, hvad vi skal gøre imod prostitution.
Så det er da glædeligt, hvis det er Dansk Folkepartis holdning.
Jeg ville så gerne høre, om ordføreren mener, at en af de grupper af initiativer, vi skal have for at gøre en indsats imod prostitutionen, er at prøve at ændre holdningen, så det ikke er acceptabelt at gå ud at købe sex.
Er det noget, som Dansk Folkeparti mener skal være et af de initiativer, der er med i indsatsen mod prostitution?
Dennis Flydtkjær (DF), 2008-12-11:
Der er jo ingen tvivl om, at det her er en del af et socialt problem, men at det ikke udelukkende er et socialt problem, for vi bliver også nødt til at erkende, at der altså rundtomkring er nogle kvinder, som af en eller anden grund - hvad den skulle være, kan jeg ikke lige sige vælger at sige: Vi vil gerne være prostituerede.
Men der, hvor årsagerne til de sociale problemer kan være, nemlig at man som barn simpelt hen har været udsat for seksuelle krænkelser, eller, som undersøgelserne viser, har været udsat for omsorgsvigt, skal vi selvfølgelig sørge for, at kvinderne kommer ud af prostitutionen.
Vi skal også kigge på det, hvis årsagen til, at nogen simpelt hen bliver ved med at være i branchen, er bl.a. stofmisbrug eller gæld til en alfons.
Der skal vi selvfølgelig gå ind og lave nogle sociale indsatser, så vi kan sørge for, at de kommer væk fra branchen.
Line Barfod (EL), 2008-12-11:
At man omtaler noget som et socialt problem, betyder jo ikke, at alle dem, der er i det, nødvendigvis har personlige problemer.
Det betyder, at vi generelt mener, at det er et socialt problem i samfundet.
Derfor vil jeg gerne spørge igen, om Dansk Folkeparti mener, at et af de initiativer, der skal være en del af indsatsen mod prostitution, er, at vi skal prøve at ændre holdningen til, at det er i orden at købe sex, at vi skal ind og diskutere også omkring seksualiteten.
Er det noget af det, Dansk Folkeparti mener er en god idé: at der er nogle initiativer, der prøver at ændre holdningerne?
René Skau Björnsson (S), 2008-12-11:
Vi vil skam ikke tvinge alle kommuner ned på laveste fællesnævner; vi siger, at der må være et niveau, og sådan en helt almindelig beregning, som vi har fået foretaget, viser, at 2.400 kr. simpelt hen er niveauet, man bør betale, og som vi andre også vil skulle betale for mad dagligt, og der lægger vi så loftet på plejehjem.
45 kr. for et måltid mad bragt ud er også det, kostprisen vil være, og derfor siger vi, at det er et rimeligt niveau.
Så har kommunerne frihedsgrader inden for det niveau at lave deres mad for og gerne give mere og ekstra oveni, og det burde ethvert byråd jo også være interesseret i.
Line Barfod (EL), 2008-12-11:
Ordføreren mangler at sætte navn på, hvem det er, der fører den her videntømte og moraliserende debat.
Det ville være rart at vide, for debatten om det bliver jo også mere videnfyldt, hvis vi ved, hvem det er, ordføreren mener ødelægger debatten.
Så er jeg jo enig i, at der er brug for mere forskning.
Det er altid rart at få mere viden, bl.a. det her, som der nu ligger forskningsresultater fra alle nordiske lande om - jeg var nemlig på konferencen Stockholm - nemlig at der er flere unge mænd end unge kvinder, der sælger sex.
Det er jo ret vigtigt at vide med henblik på, hvad det er for nogle tilbud, vi skal komme med.
Men vil ordføreren så være med til at give nogle flere penge til forskning og sikre, at der også bliver givet penge til fri og uafhængig forskning?
Det er det andet spørgsmål ud over det her med, hvem det er, der er videntømt og moraliserende.
Og det tredje spørgsmål er så: Når ordføreren siger, at der skal bedre støtte til exitstrategi, hvad ligger der så konkret i det?
Er det muligheden for, at der er tilbud om rådgivning, uden at de pågældende risikerer, at de så får en straf for socialt bedrageri, er det, at de pågældende har nogle ekstra gode muligheder for revalidering osv., så de faktisk reelt har en mulighed for at komme ud?
Ellen Trane Nørby (V), 2008-12-11:
Som jeg sagde, så kommer der nu en evaluering af handlingsplanen »Et andet liv«, og den vil vi selvfølgelig læse.
Det ville jo være useriøst at begynde at lave en ny handlingsplan, hvis vi ikke har læst de evalueringer, der er af den forgangne handlingsplan, det håber jeg at fru Line Barfod er enig med mig i.
I forhold til den moraliserende debat ligger det jo enhver frit for, hvilken tilgang man vil tage til emnet prostitution.
Jeg synes bare, vi har behov for i denne Folketingssal, at vi løfter debatten til også at bygge på reel viden, for det mener jeg i høj grad mangler i den.
Bl.a. er den stereotype opfattelse ofte, at det er kvinder, der er i prostitution, og når jeg tog citatet frem fra Nordisk Ministerråds konference, så var det sådan set for at afspejle, at den her problemstilling nok er bredere end som så.
Når jeg tog et citat af Bjørnness, så var det for at sige, at prostitution jo ikke er et entydigt begreb, men at det er alt fra vold mod kvinder til et kontekstbestemt valg, og det tror jeg også er væsentligt for debatten fremadrettet.
Yildiz Akdogan (S), 2008-12-11:
Tak for det.
Jeg ved ikke, om det er moraliserende, men jeg kunne egentlig godt tænke mig at vide, hvad ordføreren mener.
Vi er enige i, at der mangler en videnbaseret debat, men der mangler også en oplysende debat om det her, og jeg vil høre, om ordføreren mener, at det er o.k., at man henvender sig til netop kunderne om det her og oplyser dem om skadevirkninger ved køb af sex, om prostitutionens konsekvenser og ikke mindst kundens ansvar.
Hvad synes ordføreren om det, er det også for moraliserende?
Pernille Vigsø Bagge (SF), 2008-12-11:
Der er i hvert fald noget, der er forbigået min opmærksomhed, for jeg har ikke hørt en eneste i den her debat kalde prostituerede for åndssvage eller sige, at de har gjort tåbelige valg.
Men jeg kan forstå, at ordføreren synes, at der kan være et kontekstbestemt valg, man har taget som prostitueret, og at det kan være meget fint.
Men er det så ikke mærkværdigt, at ordførerens eget partis handlingsplan hedder »Et andet liv«?
Hvis ikke man primært synes, at prostituerede skal tilbydes et andet liv, hvorfor hedder handlingsplanen så »Et andet liv«?
Ellen Trane Nørby (V), 2008-12-11:
Nu forsøger den socialdemokratiske ordfører jo netop at fastholde det her i sådan et »dem og os«, sådan en stigmatiserende debat, hvor der er nogle, der er gode, og nogle, der er dårlige.
Nej, jeg opfatter det ikke som moraliserende, hvis man tager en samfundsmæssig debat om, at 10 pct. af de danske piger mellem 15 og 19 år mener, at det er helt i orden at tage imod penge eller burgere for et blowjob på en fyr, eller at 37 pct. af de danske drenge synes, det er o.k. med sådan en udveksling af tjenester.
Yildiz Akdogan (S), 2008-12-11:
Jeg ved ikke, hvordan jeg har skabt en os og dem-debat, det må ordføreren lige forklare nærmere.
Men jeg spurgte egentlig til, hvad ordføreren selv anfægtede, nemlig den manglende debat og viden om det her område.
Og en gruppe, som jeg synes måske mangler viden om det her, netop fordi de bliver ved med at gå til de prostituerede og købe seksuelle ydelser, må jo være forbrugerne, så man må også henvende sig til mændene eller de potentielt få kvinder, der også går til en prostitueret.
Så mit spørgsmål er egentlig meget kort, og det er ikke at skabe en os og dem-debat, snarere tværtimod.
Det er netop at prøve at komme ordførerens problematik i møde ved at sige: Jamen synes ordføreren, det er i orden, at man informerer og laver nogle kampagner for netop de her mænd, som går til de her kvinder, i øvrigt ganske almindelige mænd, som ikke hører til nogen specielt stigmatiserede grupper, men ganske almindelige middelklassemænd med ganske almindelige indtægter?
Synes ordføreren, det er o.k., at vi laver en oplysende kampagne, der henvender sig til netop den her gruppe for at fortælle dem, at det her ikke er i orden, eller at det kan have betydning for den gruppe af personer, det handler om?
Ellen Trane Nørby (V), 2008-12-11:
Jeg tror, at det altid er vigtigt, at man laver oplysende kampagner.
Den siddende regering er jo den første regering i Danmark nogen sinde, der har sat fokus på, at kunderne har et valg og et ansvar.
Det gjorde vi i forbindelse med den kampagne, der blev lavet om menneskehandel, hvor det blev gjort meget, meget tydeligt og klart, at kunden havde et valg.
Det har kvinden ikke, når vi taler om kvinder, der er i prostitution på grund af tvang.
Det er der ingen tidligere regeringer der har gjort, og det er netop også at gå ind og prøve at lave en differentieret oplysningskampagne.
Der er også blevet oprettet numre, som kunder, der mener, at de prostituerede, de har været hos, måske har været udsat for handel eller på andre måder er blevet tvunget ind i det, kan ringe anonymt til og give et tip.
Der er lavet andre rådgivningstjenester, så det er bestemt ikke, fordi der er en berøringsangst over for det.
Der er, sådan som videngrundlaget ser ud lige nu, omkring 14 pct. af de danske mænd, der går til prostituerede, og det kan man jo altid tage en debat om, men jeg siger bare, at når man læser Servicestyrelsens undersøgelse, kan man se, at et af de største problemer, de prostituerede føler, er, at de bliver stigmatiserede, at der er nogle, der moraliserer på deres vegne i stedet for at give dem en fremstrakt hånd og hjælpe dem.